Predkladacia správa

         Materiál sa predkladá na rokovanie vlády Slovenskej republiky na základe iniciatívy ministra životného prostredia Slovenskej republiky a v súlade s Rozhodnutím č. 1/2002, OJ L 082 Asociačnej rady Európskej únie  a Slovenskej republiky o podmienkach účasti Slovenskej republiky v programoch Spoločenstva.

      Návrh Memoranda o porozumení medzi Európskym spoločenstvom a Slovenskou republikou o podmienkach účasti Slovenska na programe Spoločenstva podporujúceho mimovládne organizácie aktívne v oblasti ochrany životného prostredia nadväzuje na rozhodnutie Asociačnej rady Európskej únie a Slovenskej republiky o prijatí všeobecných pravidiel a podmienok pre účasť Slovenskej republiky v programoch Spoločenstva, ktoré má rámcový charakter a ktoré schválila vláda SR uznesením č. 140 dňa 13. februára 2002. 

     Rozhodnutím č. 466/2002/ES, OJ L 75 prijal Európsky parlament a Asociačná rada Európskej únie  akčný program Spoločenstva podporujúceho mimovládne organizácie aktívne v oblasti ochrany životného prostredia. Tento program s celkovým rozpočtom 32 mil. EUR na roky 2002 – 2006 poskytne finančnú podporu environmentálnym mimovládnym organizáciám v členských štátoch EÚ, kandidátskych krajinách a v balkánskom regióne. Tematicky je program zameraný na environmentálne vzdelávanie, implementáciu európskej environmentálnej legislatívy a na hlavné ciele 6. environmentálneho akčného programu EÚ, najmä ide o obmedzovanie klimatických zmien, ochranu prírody a biodiverzity, zdravotné aspekty životného prostredia a trvalo udržateľný manažment prírodných zdrojov.

     Znenie Memoranda o porozumení je rovnaké pre všetky kandidátske krajiny. Nadobudnutie účinnosti Memoranda o porozumení dňom 1. marca 2002 vychádza z rozhodnutia č. 466/2002/EC z 1. marca 2002, ktoré nešpecifikuje podmienky účasti Slovenskej republiky v tomto programe a má retroaktívny charakter. Dňom podpisu Memoranda o porozumení vzniká pre slovenské mimovládne organizácie možnosť zapojenia sa do projektov tohto programu.

     Účasť Slovenska v programe nepredpokladá žiaden  finančný príspevok zo strany Slovenskej republiky ani administratívne náklady, pretože celý rozpočet programu je financovaný z rozpočtu EÚ a výberový proces je organizovaný EK. Účasť na programe nemá ekonomický vplyv ani vplyv na zamestnanosť. 
Zapojenie slovenských mimovládnych organizácií do projektov tohto programu bude mať pozitívny vplyv  na životné prostredie a rozšíri prístupovú dimenziu aj o oblasť mimovládneho sektora v súlade s rozhodnutiami a snahami Európskej komisie  poskytnúť rovnocennú šancu mimovládnym organizáciám už v prístupovom procese Slovenskej republiky do Európskej únie.